Neil deGrasse Tyson

Astrofysikk i lysets hastighet

Oversatt av Ute Neumann

Neil deGrasse Tyson

Astrofysikk i lysets hastighet

Oversatt av Ute Neumann

Til alle som har det for travelt til å lese tykke bøker,

og likevel søker en inngang til kosmos

Forord

I de senere årene har det knapt gått en uke uten at det har kommet meldinger om en kosmisk oppdagelse som fortjener krigstyper. Det kan tenkes at portvokterne i media har utviklet en viss interesse for universet, men antagelig skyldes den økte omtalen en genuin økning i publikums appetitt på naturvitenskapelig stoff. Det er mye som tyder på det, fra populære tv-show basert på og vinklet mot naturvitenskapelige temaer, til science fiction-filmer med berømte skuespillere, produsenter og regissører som blir store publikumssuksesser. Biografiske filmer som forteller livshistorien til betydningsfulle forskere lanseres i dag med storslåtte premierer og har blitt en egen sjanger. Over hele verden ser vi at det er stor interesse for vitenskapsfestivaler, science fiction-konferanser og naturvitenskapelige fjernsynsdokumentarer. Verdenshistoriens største brutto-kassasuksess er en film der handlingen er lagt til en planet som kretser rundt en fjern stjerne. En berømt regissør står bak, og en kjent skuespillerinne spiller rollen som astrobiolog.

De fleste vitenskapsgrener har hatt et oppsving i vår tid, men astrofysikken overgår dem alle sammen. Jeg tror jeg vet hvorfor. Vi har alle en gang sett opp mot nattehimmelen og spurt oss: Hva er meningen med alt dette? Hvordan fungerer det? Og hva er min rolle i universet?

Jeg har skrevet Astrofysikk i lysets hastighet for deg som ikke har tid til å fordype deg i verdensrommet gjennom forelesninger, lærebøker eller dokumentarer, men som likevel kunne tenke deg en kjapp, men meningsfull innføring i feltet. Ved hjelp av denne lille boken kan du tilegne deg grunnleggende kunnskaper om de viktigste ideene og oppdagelsene som vårt moderne bilde av kosmos er tuftet på. Hvis jeg har lykkes med mitt prosjekt, vil du snart være i stand til å føre en dannet samtale om mitt fagfelt – og det kan jo tenkes at du blir sulten på mer.

Det er ikke universets ansvar at du skal forstå det.

NDT